A Tanácsok 6/66/Euratom, 122/66/EGK rendelete

(1966. július 28.)

a lakásbérleti támogatás fizetésére jogosító helyek jegyzékéről, a támogatás legmagasabb összegéről és a támogatás nyújtásának szabályairól

AZ EURÓPAI ATOMENERGIA-KÖZÖSSÉG TANÁCSA,

AZ EURÓPAI GAZDASÁGI KÖZÖSSÉG TANÁCSA,

tekintettel az Európai Gazdasági Közösség és az Európai Atomenergia-közösség tisztviselőinek személyzeti szabályzatáról és az e Közösségek egyéb alkalmazottaira vonatkozó alkalmazási feltételekről szóló, 31/EGK, 11/Euratom rendeletre [1] és különösen a személyzeti szabályzat VII. melléklete 14a. cikkére és az alkalmazási feltételek 22. és 67. cikkére,

tekintettel az Európai Atomenergia-közösség Bizottságának és az Európai Gazdasági Közösség Bizottságának javaslatára,

mivel a Tanácsok feladata, a személyzeti szabályzat 65. cikkének (3) bekezdésében említett eljárással összhangban eljárva, megállapítani azon helyek jegyzékét, amelyekre vonatkozóan lakásbérleti támogatás nyújtható, valamint meghatározni e támogatás legmagasabb összegét és nyújtásának szabályait,

ELFOGADTÁK EZT A RENDELETET:

1. cikk

Azon tisztviselőnek, akinek munkavégzési helyén a lakásviszonyok különösen kedvezőtlenek, az alább megállapított feltételek alapján lakásbérleti támogatás nyújtható.

2. cikk

(1) A munkavégzés azon helyei, amelyek esetében az 1. cikkben említett támogatás nyújtható, a következők:

Németország

Karlsruhe

Garching

Geesthacht

Franciaország

Párizs

Hauts-de-Seine, Seine-St.-Denis, Val-de-Marne, Essonne, Yvelines, Val d'Oise megyék

Cadarache

Grenoble

Egyesült Királyság

London

Svájc

Genf.

(2) Az (1) bekezdésben említett helyeken kívül lakásbérleti támogatás olyan helyek esetében is nyújtható, ahol legfeljebb három tisztviselő dolgozik. Ebben az esetben a Bizottságok értesítik a Tanácsokat, és a benyújtott jegyzéket jóváhagyottnak kell tekinteni, amennyiben hat héten belül egyetlen küldöttség sem fejezi ki azon kívánságát, hogy a lakásbérleti támogatás nyújtását az adott helyekre vonatkozóan megvitassa.

3. cikk

Bármilyen támogatás nyújtása előtt a kinevezésre jogosult hatóság ellenőrzi, hogy a lakás megfelel-e a tisztviselő követelményeinek, tekintettel feladataira és családi körülményeire, illetve a vele ténylegesen egy háztartásban élő eltartottak számára. A kinevezésre jogosult hatóság adott esetben korlátozást állapíthat meg a lakásbérleti támogatás kiszámításánál figyelembe vett bérleti díj vonatkozásában.

4. cikk

A 3. cikk rendelkezéseire is figyelemmel, lakásbérleti támogatás olyan tisztviselő számára nyújtható, akinek havi bérleti díja, adott esetben a járulékos költségeket – mint a fűtés, a víz, a gáz, a villamos energia és a karbantartási szolgáltatások – nem számítva meghaladja az alább meghatározott teljes javadalmazásának:

18 % | át olyan tisztviselők esetén, akik a B2 vagy az alatt lévő besorolási osztályba tartoznak, |

20 % | át olyan tisztviselők esetén, akik a B1 és az A4 közötti besorolási osztályba tartoznak, |

22 % | át olyan tisztviselők esetén, akik az A4 feletti besorolási osztályba tartoznak, |

A teljes javadalmazás tartalmazza az alapilletményt, a külföldi munkavégzési támogatást, a családfői támogatást, a személyzeti szabályzat 64. cikkében említett kötelező levonások és a közösségi adó levonásával. Az így kapott összeget az érintett tisztviselő munkavégzési helyén alkalmazandó korrekciós tényezővel kell kiigazítani.

5. cikk

Az intézmény a bérleti díjnak azon részét fedezi, amely a 4. cikk első bekezdésében említett százalékértékeket túllépi, legfeljebb:

50 % | ig, amennyiben a tisztviselő egyedülálló, illetve egy olyan család családfője, amelyben nincsenek eltartott személyek; |

55 % | ig, amennyiben a tisztviselő egy olyan család családfője, amelyben egy eltartott személy van; |

60 % | ig, amennyiben a tisztviselő egy olyan család családfője, amelyben egynél több eltartott személy van; |

az "eltartott" kifejezést a személyzeti szabályzat VII. mellékletének 2. cikke szerint kell értelmezni.

6. cikk

A lakásbérleti támogatás semmilyen esetben sem lépheti túl a 4. cikk második bekezdésében említett teljes javadalmazás 5 %-át.

7. cikk

Ez a rendelet 1966. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1966. július 28-án.

a Tanácsok részéről

az elnök

S. A. Posthumus

[1] HL 45., 1962.6.14., 1385/62. o. HL 47., 1965.3.24., 701/65.

--------------------------------------------------